**ZAKON**

**O GRADU TESLIĆ**

Član 1.

Ovim zakonom uređuju se područje, nadležnosti, organi i finansiranje Grada Teslić.

Član 2.

(1) Područje grada Teslić čine naseljena mjesta koja su činila područje opštine Teslić.

(2) Sjedište Grada Teslić je u Tesliću.

Član 3.

(1) Grad Teslić ima svojstvo pravnog lica.

(2) Grad Teslić je pravni sljednik Opštine Teslić.

(3) Grad Teslić stupa u sva prava i preuzima obaveze Opštine Teslić.

Član 4.

(1) Grad Teslić ima Statut.

(2) Statutom Grada Teslić, u skladu sa zakonom, uređuju se poslovi grada, organizacija i rad organa grada, akti, finansiranje, učešće građana u lokalnoj samoupravi, saradnja grada sa drugim jedinicama lokalne samouprave, postupak za donošenje i promjenu statuta, kao i druga pitanja od značaja za ostvarivanje prava i dužnosti Grada Teslić.

Član 5.

(1) Grad Teslić ima grb i zastavu (u daljem tekstu: simboli).

(2) Grad Teslić može da ima praznik.

(3) Praznik, oblik, sadržaj i upotreba simbola uređuju se Statutom Grada Teslić, u skladu sa zakonom.

(4) Grb Grada Teslić mora biti sačinjen i opisan po pravilima heraldike.

(5) Simboli imaju sadržaje koji izražavaju istorijsko, kulturno i prirodno obilježje Grada Teslić i ne mogu biti u istovjetnom ili modifikovanom obliku sa simbolima država ili sa znakom političke stranke, privrednog društva, ustanove, drugog pravnog lica ili organizacije.

Član 6.

(1) Grad Teslić ostvaruje nadležnosti opštine i grada utvrđene Ustavom Republike Srpske, zakonom i statutom.

(2) Grad Teslić vrši poslove republičke uprave koji su mu zakonom preneseni.

Član 7.

Organi Grada Teslić su Skupština grada i gradonačelnik.

Član 8.

(1) Skupština grada Teslić je predstavnički organ, organ odlučivanja i kreiranja politike grada.

(2) Skupštinu grada Teslić čine odbornici, koji se biraju neposredno u skladu sa izbornim propisima.

(3) Broj odbornika Skupštine grada Teslić utvrđuje se Statutom Grada Teslić, u skladu sa izbornim propisima.

(4) Skupština grada Teslić ima predsjednika i potpredsjednika.

(5) Način rada Skupštine grada Teslić uređuje se Poslovnikom o radu Skupštine, u skladu sa zakonom i Statutom Grada Teslić.

Član 9.

Skupština grada Teslić ima nadležnosti Skupštine opštine Teslić utvrđene zakonom kojim se uređuje sistem lokalne samouprave i drugim zakonima.

Član 10.

(1) Gradonačelnik Grada Teslić je izvršni organ vlasti u Gradu Teslić.

(2) Gradonačelnik ima zamjenika, koji mu pomaže u vršenju dužnosti, u skladu sa zakonom.

(3) Gradonačelnika biraju na izborima građani neposredno u skladu sa izbornim propisima.

Član 11.

Gradonačelnik ima nadležnosti načelnika opštine utvrđene zakonom kojim se uređuje sistem lokalne samouprave i drugim zakonima.

Član 12.

(1) Grad Teslić ima svoju imovinu.

(2) Imovinu Grada Teslić čini imovina bivše Opštine Teslić.

(3) Imovinom Grada Teslić upravljaju organi Grada Teslić, u skladu sa zakonom.

Član 13.

Finansiranje Grada Teslić, kao i postupak i uslovi pod kojima se Grad Teslić može zaduživati, uređuju se zakonom.

Član 14.

Organi Opštine Teslić, do prvih izbora koji će se sprovoditi za organe opština i gradova, vršiće dužnost organa Grada Teslić.

Član 15.

(1) Organi Grada Teslić preuzimaju u radni odnos funkcionere, službenike, namještenike i ostale zaposlene koji su u Opštinskoj upravi Opštine Teslić ostvarivali prava iz radnog odnosa do stupanja na snagu ovog zakona.

(2) Funkcioneri i službenici Opštine Teslić koji su imenovani, odnosno izabrani na mandatni period ostaju u mandatu do isteka mandata organa koji ih je izabrao, odnosno imenovao, osim u slučaju prestanka mandata, u skladu sa zakonom.

(3) Na radno-pravni status zaposlenih u organima Grada Teslić primjenjuju se odredbe zakona kojim se uređuje sistem lokalne samouprave, odredbe zakona kojim se uređuju prava i dužnosti iz radnih odnosa službenika i namještenika u organima jedinice lokalne samouprave, zakona kojim se uređuju statusna pitanja funkcionera jedinica lokalne samouprave, opšti propisi o radu i kolektivni ugovor.

Član 16.

Skupština grada Teslić dužna je da donese Statut Grada Teslić i uskladi druga opšta akta sa odredbama ovog zakona u roku od 60 dana od dana konstituisanja organa Grada Teslić.

Član 17.

Na sva pitanja koja nisu uređena ovim zakonom, a odnose se na Grad Teslić kao jedinicu lokalne samouprave, primjenjuju se odredbe zakona kojim se uređuje sistem lokalne samouprave i odredbe zakona kojim se uređuju prava i dužnosti iz radnih odnosa službenika i namještenika u organima jedinice lokalne samouprave, kao i drugih zakona kojima su propisane nadležnosti jedinica lokalne samouprave.

Član 18.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021- 644/25 PREDSJEDNIK

Datum: 15. maj 2025. godine NARODNE SKUPŠTINE

Dr Nenad Stevandić